**Notă informativă**

**la proiectul Hotărârii Guvernului cu privire  la modificarea Anexei nr.1 la Regulamentul privind administrarea cotelor tarifare la exportul mărfurilor în Uniunea Europeană aprobat prin Hotărârea Guvernului nr. 262 din 07.03.2008**

În contextul Regulamentului Parlamentului European şi al Consiliului Uniunii Europene nr.1384/2013 din 8 iunie 2011 privind modificarea Regulamentului Consiliului Uniunii Europene nr.55/2008 din 21 ianuarie 2008 privind introducerea unor preferinţe comerciale autonome pentru Republica Moldova, publicat în Jurnalul Oficial al Uniunii Europene din 28.12.2013, Ministerul Economiei a elaborat proiectul Hotărârii Guvernului cu privire  la modificarea Anexei nr.1 la Regulamentul privind administrarea cotelor tarifare la exportul mărfurilor în Uniunea Europeană.

Astfel, urmare amendamentelor aprobate, începând cu 1 ianuarie 2014, au fost anulate restricţiile cantitative stabilite anterior, exportul de vinuri moldoveneşti către piaţa Uniunii Europene fiind liberalizat în totalitate.

Drept urmare, din 1 ianuarie 2014, vinurile de origine moldovenească pot fi exportate în ţările Uniunii Europene fără autorizaţia de export eliberată de Camera de Licenţiere în baza Hotărârii Guvernului nr. 262 din 07.03.2008 „Privind administrarea cotelor tarifare la exportul mărfurilor în Uniunea Europeană”.

Reieşind din cele menţionate, în vederea racordării la modificările operate de către Parlamentul European, a fost demarată procedura de amendare a Hotărârii Guvernului nr. 262 din 07.03.2008 prin excluderea din Anexa nr.1 la Regulamentul privind administrarea cotelor tarifare la exportul mărfurilor în Uniunea Europeană a rânduluice corespunde denumirii mărfurilor „Vinuri din struguri proaspeţi, altele decît vinurile spumoase”.

Drept urmare, Ministerul Economiei prezintă spre examinare şi aprobare proiectul Hotărârii Guvernului cu privire  la modificarea Anexei nr.1 la Regulamentul privind administrarea cotelor tarifare la exportul mărfurilor în Uniunea Europeană aprobat prin Hotărârea Guvernului nr. 262 din 07.03.2008.

**Viceministru Octavian CALMÎC**